section_heading: Glazbeni stil i teme
paragraph_text: Bowie je izjavio da niti jedna pjesma na albumu nije bila napisana nakon rujna 2001. godine, ali je priznao da skladbe govore o tjeskobi koju je nekoliko godina osjećao živeći u Americi te je dodao da "nije nemoguće da ćete osjećati tjeskobu kad ugledate nešto što je bilo snimljeno u New Yorku ili što su snimili Njujorčani". U intervjuu iz 2003. godine dodao je: "Bio je skladan kao album koji propituje mnogo stvari. Naravno, dijelom se bavio i onim užasnim događajem koji se dogodio u rujnu. Njegovo dovršavanje bilo je traumatično iskustvo. Možda se tako čini, ali nije to pokušaj oslobađanja od kakve traume. [Napadi] su vrlo snažno utjecali na mene i moju obitelj. Živimo ondje".